Veebinarisarja „Brussels Calling“ esimene veebinar 11.09.2026
„Euroopa algatustest Eesti ettevõtete kasvuvõimalusteni“
Küsimused/vastused
Veebinari juhtis: Kristel Oitmaa, EISi Brüsseli esinduse juht
Veebinari külaline: Maive Rute, Euroopa Komisjoni Teadusuuringute Ühiskeskuse peadirektori asetäitja
1) Kas ja millal võib Eesti lakata olemast ELi toetuste netosaaja?
Sellele ei saa määrata kindlat aastat. Eesti positsioon sõltub meie majanduskasvust, kogurahvatulu tasemest võrreldes ELi keskmisega, järgmise ELi pikaajalise eelarve ülesehitusest ning võimalikust laienemisest.
Kui Ukraina, Moldova ja Lääne-Balkani riigid ühinevad ELiga, võib ELi keskmine jõukuse tase langeda ning Eesti muutuda statistiliselt suhteliselt jõukamaks. See võib vähendada Eestile automaatselt eraldatavaid ühtekuuluvusvahendeid.
See ei tähenda ELi rahastuse lõppemist. Ka jõukamad liikmesriigid saavad ELi vahendeid, kuid suurem osa rahastusest tuleb võita konkurentsipõhiste programmide, hangete ja finantsinstrumentide kaudu. Seetõttu peab Eesti kasvatama võimekust kaasata senisest rohkem rahastust üle-euroopalistest konkurentsipõhistest programmidest.
2) Milliseid ettevõtteid ja tehnoloogiaid Euroopa järgmise kümne aasta jooksul vajab?
Euroopa majanduse arenguks on vaja eri valdkondade ettevõtteid, kuid eriti suur roll on neil, kes aitavad vähendada strateegilisi sõltuvusi, suurendada tootlikkust ning tugevdada julgeolekut ja varustuskindlust. Suurima kasvupotentsiaaliga valdkonnad on:
· kaitse- ja julgeolekutööstus; 
· tehisintellekt, andmetehnoloogiad ja küberturvalisus; 
· pooljuhid, pilve- ja kõrgjõudlusega andmetöötlus; 
· robootika, autonoomsed süsteemid ja droonitehnoloogiad; 
· puhas energia, salvestus ja energiatõhusus; 
· biotehnoloogia, tervisetehnoloogiad ja ravimite arendus; 
· kriitilised toorained ja ringmajandus; 
· strateegiline taristu; 
· masinaehitus, laevaehitus ning meretaristu hooldustehnoloogiad. 
Eelistatud on ettevõtted, millel on tehnoloogiline eristuvus, rahvusvaheline kasvuvõime, tugev intellektuaalomand ning selge panus Euroopa konkurentsivõimesse või strateegilisse autonoomiasse. Need valdkonnad on ka kavandatava Euroopa Konkurentsivõime Fondi keskmes. 
3) Kust tuleb järgmise põlvkonna kasvuraha?
Kasvuraha tuleb järjest enam avaliku ja erasektori kapitali kombinatsioonist. Toetused ei kao, kuid nende kõrval kasvab järgmiste instrumentide tähtsus:
· Euroopa ja riiklike fondide omakapitaliinvesteeringud; 
· riskikapital ja pensionifondide investeeringud; 
· EIC Fund ja EIC STEP Scale Up; 
· Scaleup Europe Fund; 
· Euroopa Investeerimispanga ja Euroopa Investeerimisfondi vahendid; 
· InvestEU garantiid ja riskijagamisvahendid; 
· arengupankade ja kommertspankade laenud; 
· suurettevõtete strateegilised investeeringud. 
EIC STEP Scale Up pakub strateegilise tehnoloogia ettevõtetele 10–30 miljoni euro suuruseid investeeringuid. Scaleup Europe Fund on suunatud veel suuremate kasvurahastuse voorude toetamisele. EIC STEP Scale Up, ELi idu- ja kasvuettevõtete strateegia.
4) Miks liigub Euroopa kapital teisiti kui USA kapital?
Euroopa ja USA erinevus ei seisne ainult investorite riskivalmiduses. Erinev on kogu rahastamissüsteem, alates sellest, kus inimesed oma sääste hoiavad, kuni selleni, kuidas ettevõtted kaasavad kasvukapitali ja jõuavad börsile.
Euroopal on sääste, kuid need ei jõua piisavalt ettevõtete kasvu rahastama
Euroopa majapidamistel on märkimisväärses mahus sääste, kuid suur osa neist paikneb pangahoiustel või suhteliselt konservatiivsetes finantstoodetes. Euroopa Komisjoni andmetel on ELi majapidamistel pangahoiustel ligikaudu 10 triljonit eurot.
Pangahoiused on turvalised ja kergesti kasutatavad, kuid nende kaudu ei jõua raha samas ulatuses riskikapitali, ettevõtete omakapitali ega kiiresti kasvavate tehnoloogiaettevõtete rahastamisse. Osa Euroopa säästudest investeeritakse lõpuks väljapoole Euroopat, sealhulgas USA kapitaliturgudele. Seetõttu võivad Euroopa säästud kaudselt toetada USA ettevõtete kasvu rohkem kui Euroopa enda ettevõtete arengut.
USA-s liigub suurem osa majapidamiste pikaajalistest säästudest pensionifondide, investeerimisfondide ja kapitaliturgude kaudu ettevõtetesse. See loob suurema kapitalibaasi nii börsiettevõtetele kui ka riski- ja kasvukapitalifondidele.
Euroopa ettevõtted sõltuvad rohkem pankadest
Euroopa majandus on traditsiooniliselt olnud panganduspõhine. See tähendab, et ettevõtted rahastavad oma tegevust ja investeeringuid suuresti pangalaenudega. Pangalaen sobib hästi ettevõttele, millel on stabiilne rahavoog, vara, tagatised ja prognoositav ärimudel.
Innovaatilise või teadusmahuka ettevõtte olukord on sageli teistsugune. Sellisel ettevõttel võivad olla suured arenduskulud, pikk tee turule, ebakindel tulevane tulu ning vähe materiaalset vara, mida laenu tagatiseks pakkuda. Ettevõte vajab kannatlikku riskikapitali, mille pakkuja on valmis kandma osa tehnoloogilisest ja tururiskist.
USA kapitaliturupõhises süsteemis on sellise kapitali pakkumiseks rohkem suuri riskikapitalifonde, institutsionaalseid investoreid ja spetsialiseerunud tehnoloogiainvestoreid.
Euroopa riskikapitaliturg on väiksem
Rahvusvahelise Valuutafondi analüüsi kohaselt ulatusid riskikapitaliinvesteeringud viimasel kümnendil ELis keskmiselt ligikaudu 0,3%-ni SKPst aastas, võrreldes ligikaudu 0,9%-ga USAs. Seega oli riskikapitaliinvesteeringute osakaal USA majanduses peaaegu kolm korda suurem kui ELis.
Euroopas leidub kapitali ettevõtte asutamiseks ja varajaseks arendamiseks, kuid probleem muutub teravamaks kasvufaasis. Kui ettevõte vajab rahvusvaheliseks laienemiseks kümneid või sadu miljoneid eurosid, jääb Euroopas sobivate fondide ring märksa väiksemaks.
Seetõttu võib Euroopa ettevõte olla sunnitud kaasama raha USA investoritelt, viima peakontori USA-sse või aktsepteerima müüki suuremale välismaisele ettevõttele. See tähendab, et Euroopas loodud teadmus, tehnoloogia ja esialgne avalik investeering ei pruugi anda Euroopale ettevõtte hilisema kasvu täielikku majanduslikku kasu.
Euroopa kapitaliturg on endiselt killustunud
USA ettevõte tegutseb suurel ja suhteliselt ühtsel kapitaliturul. Euroopa Liidus on küll ühine siseturg, kuid kapitali kaasamisel puutuvad ettevõtted ja investorid endiselt kokku riikidevaheliste erinevustega.
Erineda võivad:
· maksu- ja pensionisüsteemid;
· äriühinguõigus;
· maksejõuetusmenetlused;
· investeerimisfondidele kehtivad nõuded;
· väärtpaberite emiteerimise ja arveldamise süsteemid;
· järelevalvepraktika;
· töötajatele osalusoptsioonide andmise tingimused;
· ettevõtte asutamise, ümberkorraldamise ja sulgemise reeglid.
Investor peab seetõttu hindama 27 riigi õiguslikke ja maksukeskkondi. Ettevõttel võib olla keerulisem tegutseda ühe Euroopa ettevõttena ning investoril kujundada kogu Euroopat hõlmav investeerimisstrateegia. Killustatus suurendab kulusid, vähendab turu likviidsust ja muudab piiriülesed investeeringud keerulisemaks.
Euroopa fondid on sageli väiksemad
Euroopas on palju riskikapitalifonde, kuid keskmiselt on need USA fondidest väiksemad. Väiksem fond saab teha väiksemaid investeeringuid ega pruugi olla võimeline osalema ettevõtte kõigis järjestikustes rahastusvoorudes.
Kasvufaasi ettevõttele tähendab see vajadust kaasata kapitali korraga mitmelt investorilt. Läbirääkimised võtavad rohkem aega, investorite tingimused võivad erineda ning ettevõtte omandistruktuur muutuda keerulisemaks.
USA suur fond võib juhtida mahukat investeerimisringi üksi või koos mõne teise suure investoriga ning rahastada ettevõtet mitmes järjestikuses kasvufaasis. See annab ettevõttele kiirema ligipääsu suuremale kapitalile.
Pensioni- ja kindlustusraha jõuab riskikapitali piiratud mahus
Pensionifondid ja kindlustusseltsid haldavad suurt hulka pikaajalist kapitali, mis võiks oma olemuselt sobida ettevõtete pikaajalise kasvu rahastamiseks. Euroopas investeerivad need institutsioonid riskikapitali ja noteerimata kasvuettevõtetesse siiski suhteliselt ettevaatlikult.
Seda mõjutavad riskipiirangud, regulatsioon, fondide investeerimismudelid, kohalike kapitaliturgude väiksus ja sobivate suuremahuliste fondide vähesus. Samuti ei ole kõigis liikmesriikides välja kujunenud mahukaid kogumispensionisüsteeme, mis suunaksid pikaajalist kapitali ettevõtlusse.
USA-s on selgemad võimalused investeeringust väljuda
Riskikapitaliinvestor paigutab ettevõttesse üldjuhul raha eeldusel, et tal on tulevikus võimalik oma osalus müüa. Peamised väljumisvõimalused on ettevõtte börsile viimine või müük teisele (suuremale) ettevõttele.
USA börsiturg on suurem, likviidsem ja tehnoloogiaettevõtete jaoks sügavam. Seal on rohkem analüütikuid, spetsialiseerunud investoreid ja võimalikke strateegilisi ostjaid. Euroopas on börsid ja kauplemismahud riikide vahel killustunud ning suure tehnoloogiaettevõtte börsile viimine võib olla keerulisem.
Kui investor ei näe usutavat võimalust oma osalust tulevikus müüa, on ta vähem valmis ettevõttesse varases etapis investeerima. Seetõttu mõjutab börsi- ja väljumisturu nõrkus kogu rahastamisahelat.
Erineb ka suhtumine ebaõnnestumisse ja riski
USA investeerimismudel aktsepteerib sagedamini, et paljud kõrge riskiga investeeringud ebaõnnestuvad, kuid üks väga edukas ettevõte võib katta ülejäänud investeeringute kahjumi. Euroopas on investorid ja finantsasutused üldiselt konservatiivsemad ning ootavad sagedamini varasemat tulu, selgemat ärimudelit ja väiksemat riski.
See on eriti oluline süvatehnoloogia, biotehnoloogia, uute materjalide, energia- ja kaitsetehnoloogia puhul, kus arendus võib võtta aastaid, nõuda suuri investeeringuid ning sõltuda sertifitseerimisest või regulatiivsetest lubadest.
Riskivalmidus ei ole aga ainult kultuuriline küsimus. Seda mõjutavad fondide suurus, investorite mandaadid, väljumisvõimalused ja õiguslik keskkond. Väikesel fondil või rangete piirangutega pensionifondil ongi keerulisem võtta pikaajalist tehnoloogilist riski.
Mida Euroopa Liit olukorra muutmiseks teeb?
Euroopa Komisjoni säästude ja investeeringute liidu eesmärk on ühendada paremini Euroopa säästud ja ettevõtete investeerimisvajadused. Komisjoni tegevussuunad hõlmavad:
· inimeste suuremat osalemist kapitaliturgudel;
· ettevõtete, sealhulgas VKEde kapitalile juurdepääsu parandamist;
· kapitaliturgude riikidevahelise killustatuse vähendamist;
· piiriüleste investeeringute lihtsustamist;
· järelevalve suuremat ühtlustamist;
· pangandusliidu edasiarendamist.
Selle kõrval püütakse kasvatada Euroopa hilise kasvufaasi rahastust Euroopa Liit püüab kasvatada hilise kasvufaasi rahastamist EIC STEP Scale Upi, Scaleup Europe Fundi, Euroopa Investeerimispanga, Euroopa Investeerimisfondi ja InvestEU programmi kaudu. Avalik raha ei peaks erakapitali asendama. Selle roll on vähendada riski, tuua turule erainvestoreid ja aidata luua suuremaid Euroopa fonde, mis suudavad rahastada ettevõtteid ka hilises kasvufaasis.
Mida see Eesti ettevõtte jaoks tähendab?
Eesti ettevõte peab arvestama, et suure kasvuringi kaasamiseks ei pruugi piisata üksnes kohalikust või Baltikumi investorite võrgustikust. Rahvusvaheliste investoritega tuleb suhteid luua enne otsest kapitalivajadust.
Ettevõte peab suutma näidata:
· suurt rahvusvahelist turgu;
· tõendatud nõudlust ja esimesi kliente;
· skaleeritavat ärimudelit;
· tugevat ja rahvusvahelise kogemusega meeskonda;
· kaitstud või raskesti kopeeritavat tehnoloogiat;
· selget regulatiivset ja kommertsialiseerimise teekaarti;
· realistlikku kapitalivajadust ja investori võimalikku väljumisteed.
Euroopa kapitali põhiprobleem ei ole seega raha täielik puudumine. Probleem on selles, et säästud, investorid, fondid, börsid ja ettevõtted ei moodusta veel sama suurt, sügavat ja ühtset rahastamisahelat nagu USA-s.
Olulised selle teemaga seotud raportid ja analüüsid
· Mario Draghi raport „The Future of European Competitiveness“ – kõige terviklikum käsitlus Euroopa investeerimis-, innovatsiooni- ja kasvurahastuse puudujääkidest. 
· Euroopa Komisjoni säästude ja investeeringute liidu strateegia – selgitab, kuidas Euroopa sääste soovitakse senisest rohkem tootlikesse investeeringutesse suunata. 
· EIP investeerimisraport 2024/2025 „Innovation, Integration and Simplification in Europe“ – põhjalik analüüs Euroopa investeeringutest, innovatsioonist, siseturu killustatusest ja ettevõtete rahastamisest. 
· EKP raport „Financial Integration and Structure in the Euro Area“ – käsitleb euroala kapitaliturgude integratsiooni, turupõhise rahastamise arengut ja püsivaid riigipiire ületavaid takistusi.
· IMFi analüüs „Stepping Up Venture Capital to Finance Innovation in Europe“ – keskendub Euroopa ja USA riskikapitalituru erinevustele ning Euroopa innovaatiliste ettevõtete kasvurahastuse puudujäägile. 
· Euroopa Kontrollikoja analüüs kapitaliturgude liidu kohta – annab tausta sellele, miks ühtse Euroopa kapitalituru loomine on olnud aeglane ja keeruline. 
· Euroopa Komisjoni ülevaade – Euroopa Komisjoni säästude ja investeeringute liidu eesmärk on suunata suurem osa Euroopa säästudest tootlikesse investeeringutesse ja parandada ettevõtete juurdepääsu kasvukapitalile. 
5) Mida peab Eesti ettevõte tegema, et Euroopa investoreid kõnetada?
Investorile tuleb näidata enamat kui head tehnoloogiat. Ettevõte peab suutma põhjendada:
· millist olulist probleemi lahendatakse; 
· kui suur on rahvusvaheline turg; 
· miks on lahendus konkurentidest eristuv; 
· kas tehnoloogia toimib ja leidub maksvaid kliente; 
· kas ärimudel on korratav ja skaleeritav; 
· kas juhtimismeeskond suudab rahvusvahelist kasvu ellu viia; 
· kuidas on kaitstud intellektuaalomand; 
· milleks investeeringut kasutatakse ja milliste tulemusteni see viib; 
· kuidas aitab ettevõte kaasa Euroopa konkurentsivõimele, julgeolekule või strateegiliste sõltuvuste vähendamisele. 
Lisaks peavad ettevõtte juhtimine, finantsaruandlus, omandistruktuur ja investorile vajalik dokumentatsioon olema korras ning läbipaistvad. Seega ei piisa investorite kaasamiseks üksnes heast tehnoloogiast: ettevõte peab suutma veenvalt näidata oma rahvusvahelist kasvupotentsiaali, toimivat ärimudelit, tugevat juhtimismeeskonda, tehnoloogia kaitstust ning laiemat mõju Euroopa majandusele ja konkurentsivõimele.
6) Kuidas saada Eesti ettevõtted rohkem kasutama ELi toetusvõimalusi?
Eesti on mitmes Euroopa Liidu rahastusprogrammis juba väga edukas. Eriti hästi paistab Eesti silma programmis „Euroopa horisont“: 2025. aastal avaldatud Eesti Teadusagentuuri analüüsi järgi oli Eesti taotlejate edukuse määr 18,1%, mis ületas programmi keskmist. Programmist saadud netorahastuse osakaalu järgi SKPs oli Eesti liikmesriikide seas kolmandal ning elaniku kohta saadud rahastuse järgi seitsmendal kohal. See näitab, et Eesti teadus- ja innovatsiooniorganisatsioonidel on tugev rahvusvahelise koostöö kogemus ning võime üle-euroopalises konkurentsis edukalt rahastust kaasata. Euroopa Komisjoni riigiprofiilid, ülevaade Eesti tulemustest.
Samas ei jõua ELi rahastusvõimalusteni veel piisavalt lai ettevõtete ring. Edu koondub sageli kogenud teadusasutuste, ülikoolide ja juba varem Euroopa projektides osalenud organisatsioonide ümber. Järgmine eesmärk peaks olema tuua rahvusvahelistesse programmidesse rohkem uusi ettevõtteid, suurendada ettevõtete juhtrolli projektides ning siduda ELi rahastus tugevamalt ettevõtete tootearenduse, turule jõudmise ja rahvusvahelise kasvuga.
Selle eesmärgi saavutamise vastutus ei lasu ainult ühel osapoolel. Riik ja tugiorganisatsioonid peavad tagama selge koordinatsiooni, varajase info, kvaliteetse nõustamise ning projektide ettevalmistamiseks vajalikud vahendid. Erialaliitude ja klastrite ülesanne on koondada ettevõtete vajadused, tuvastada ühised huvid, tuua ettevõtted Euroopa võrgustikesse ning aidata kujundada rahastusprogramme ja tööprogramme. Ettevõtjad ise peavad aga siduma Euroopa võimalused oma pikaajalise strateegiaga, investeerima projektide ettevalmistamisse, looma rahvusvahelisi suhteid ning alustama tegutsemist enne taotlusvooru avanemist.
Seega ei ole küsimus ainult selles, kuidas jagada rohkem infot avatud taotlusvoorude kohta. Vaja on terviklikku süsteemi, mis aitab ettevõttel liikuda esialgsest arendusideest tugeva rahvusvahelise projekti, investeeringu ja turule jõudmiseni. ELi rahastus ei peaks olema ettevõtte jaoks juhuslik lisavõimalus, vaid üks osa tema pikemaajalisest arendus- ja kasvustrateegiast.
7. Mida saab Eesti riigisiseselt teha, et ELi võimalustest maksimum võtta?
Eestis on vajalikud teenused ja koostöövormid suures osas juba olemas. EISi Brüsseli esinduse roll on tuua varajane teave ELi algatuste, programmide ja turuvõimaluste kohta Eesti ettevõteteni, aidata neil leida rahvusvahelisi partnereid ja sobivaid võrgustikke ning toetada kontaktide loomist Brüsselis. Järgmine samm on siduda see tegevus veel tihedamalt Eestis pakutavate nõustamis-, ettevalmistus- ja rahastamisteenustega. Nii saaks ettevõte järjepidevat tuge kogu arenguteekonna vältel, esialgsest ideest rahvusvahelise projekti, rahastuse ja turule jõudmiseni.
Teiste riikide tulemuslikest praktikatest võib esile tuua järgmised näited:
· Soomes seob Business Finland riikliku innovatsioonirahastuse, ELi programmid ja ettevõtte rahvusvahelistumise üheks arenguteekonnaks.
· Madalmaades koondab RVO ettevõtjale suunatud riiklikud ja Euroopa meetmed ning pakub valdkondlikku nõustamist ja ligipääsu rahvusvahelistele võrgustikele.
· Iirimaal käsitleb Enterprise Ireland ELi rahastust ettevõtte ekspordi- ja kasvustrateegia osana ning töötab ettevõtetega pikaajalise kliendisuhte põhimõttel.
· Taanis aitab EUopSTART katta partnerite otsimise, konsultatsioonide ja rahvusvahelise taotluse ettevalmistamise kulusid.
· Austrias ühendab FFG riikliku teadus- ja arendustegevuse rahastamise ning Euroopa programmidega seotud nõustamise.
Üks oluline võimalus ettevõtete innovatsiooni ja turulepääsu toetamiseks on avalike hangete strateegilisem kasutamine. Avalik sektor saab olla uue lahenduse esimene klient, pakkuda ettevõttele vajalikku katsetamisvõimalust ning anda referentsi, millega siseneda teistele Euroopa turgudele.
Euroopa Komisjon jälgib riikide edusamme regulaarse võrdlusanalüüsi kaudu. Ülevaade „Benchmarking of Innovation Procurement Investments and Policy Frameworks across Europe“ võrdleb riikide investeeringuid innovatsioonihangetesse ning hindab, kui hästi toetavad nende poliitika, õigusraamistik, meetmed ja institutsioonid avaliku sektori võimekust innovaatilisi lahendusi hankida. Analüüs sisaldab ka Eesti riigiprofiili, mille põhjal saab hinnata meie tugevusi ja arengukohti ning võrrelda Eesti tulemusi teiste Euroopa riikidega. Suur tänu Tiit Jürimäele sellele väärtuslikule allikale tähelepanu juhtimise eest!
ELi võimaluste parem kasutamine on riigi, erialaliitude ja ettevõtjate ühine vastutus. Riik peab tagama toimiva koordinatsiooni ja püsivad tugimeetmed. Erialaliidud peavad koondama ettevõtete vajadused, esindama nende huve ning ühendama ettevõtted Euroopa võrgustikega. Ettevõtted ise peavad siduma ELi võimalused oma pikaajalise strateegiaga ning alustama partnerite, rahastuse ja turuvõimaluste kaardistamist juba enne taotlusvooru avanemist.
Oluline on, et Eesti seisukohad jõuaksid Brüsselisse juba algatuste ja tööprogrammide kujundamise ajal ning ettevõtted saaksid järjepidevat tuge kogu teekonna jooksul – projektiideest partnerluse, rahastuse ja turule jõudmiseni.
8. Milline võiks olla ELi institutsioonide ja projektide teenuste teekaart kasvufaasi ettevõttele?
Praktiline teekaart võiks olla järgmine:
1. Strateegia ja sobivus: määrata ettevõtte tehnoloogia valdkond, arenguetapp, kapitalivajadus ja sihtturg. 
2. Poliitika jälgimine: jälgida komisjoni tööprogrammi, konsultatsioone ja valdkondlikke strateegiaid. 
3. Võrgustikud: liituda sobiva Euroopa tööstusliidu, klastri või partnerlusega. 
4. Partnerid: kasutada Enterprise Europe Networki, EISi Brüsseli esindust, NCPsid ja erialaliite. 
5. Rahastus: võrrelda EIC Acceleratori, STEP Scale Upi, Eurostarsi, Digital Europe’i, InvestEU ja teiste valdkondlike programmide sobivust. 
6. Turulepääs: jälgida TEDi hankeid, innovatsioonihankeid ja suurettevõtete partnerlusprogramme. 
7. Ettevalmistus: koostada investor- ja taotlusmaterjalid ning leppida kokku intellektuaalomandi ja konsortsiumi tingimused. 
8. Brüsseli tasandi tegevus: kohtuda institutsioonide ja võrgustikega juba enne konkreetse vooru avanemist. 

9) Millised ettevõtted peaksid rohkem jälgima ELi ettevõtlus- ja innovatsioonipoliitikat?
Seda peaksid tegema eelkõige ettevõtted, kes:
· arendavad uut tehnoloogiat või teadusmahukat toodet; 
· tegutsevad reguleeritud valdkonnas; 
· müüvad või soovivad müüa mitmes ELi liikmesriigis; 
· osalevad avalikel hangetel; 
· vajavad rahvusvahelisi partnereid või suuremahulist kasvukapitali; 
· sõltuvad standarditest, sertifitseerimisest või andmete kasutamise reeglitest; 
· tegutsevad strateegilistes valdkondades. 
Eriti oluline on see kaitse-, digi-, tehisintellekti-, küberturvalisuse, energia-, puhta tehnoloogia, tervise-, biotehnoloogia-, kosmose-, pooljuhi-, transpordi-, tooraine- ja tööstustehnoloogia ettevõtetele.
ELi poliitika jälgimine ei ole vajalik ainult toetuste saamiseks. See aitab ette näha uusi nõudeid, mõjutada standardeid, leida partnereid ja märgata tekkivaid turge.
11) Millega peavad TA-investeeringuid alustavad ettevõtted Brüsseli ja ELi arengute puhul kursis olema, et riske juhtida?
Suurema teadus- ja arendusinvesteeringu kavandamisel ei piisa üksnes tehnoloogia toimivuse ja projekti maksumuse hindamisest. Ettevõte peab mõistma ka seda, millises suunas liiguvad Euroopa Liidu regulatsioonid, standardid, rahastusprogrammid, hanked ja poliitilised prioriteedid. Need arengud võivad otseselt mõjutada seda, kas uus lahendus pääseb turule, milliseid täiendavaid investeeringuid on vaja ning kas ettevõtte valitud tehnoloogial tekib Euroopas nõudlus.
Regulatiivsed muutused võivad muuta investeeringu tasuvust
Ettevõte peaks võimalikult vara välja selgitama, kas tema arendatav tehnoloogia kuulub mõne uue või ettevalmistamisel oleva ELi õigusakti kohaldamisalasse. Olenevalt valdkonnast võivad tähtsad olla näiteks tehisintellekti, andmete kasutamise, küberturvalisuse, tooteohutuse, keskkonnamõju, kriitilise taristu või kestlikkuse nõuded.
Regulatsioon ei ole alati ainult täiendav kohustus. Uued reeglid võivad luua nõudluse täiesti uute lahenduste järele. Näiteks rangemad küberturvalisuse, energiatõhususe või andmehalduse nõuded võivad avada turu ettevõtetele, kes suudavad aidata klientidel uusi kohustusi täita. Samal ajal võib regulatsioon muuta osa tehnoloogiaid kallimaks või piirata nende kasutamist.
Seetõttu tuleks regulatiivset mõju hinnata enne tehnoloogilise lahenduse, sihtturu ja investeeringu mahu lõplikku kinnitamist. Hiljem võib süsteemi ümberkujundamine või täiendavate vastavusnõuete täitmine osutuda märksa kulukamaks.
Standardid ja sertifitseerimine tuleb planeerida arenduse alguses
Paljudel juhtudel ei piisa sellest, et toode tehniliselt töötab. Turule jõudmiseks peab see vastama Euroopa standarditele, läbima vajalikud katsed või sertifitseerimise ning tõendama ohutust, töökindlust või koostalitlusvõimet.
Ettevõte peaks juba arenduse alguses teadma:
· millised standardid tema tootele või teenusele kohalduvad;
· kas standardeid parajasti muudetakse või koostatakse;
· milliseid katseid ja sertifikaate on vaja;
· kui palju nende saamine maksab;
· kui kaua vastavushindamine aega võtab;
· kas eri sihtturgudel kehtivad täiendavad nõuded.
Kui standardiseerimise ja sertifitseerimise kulud jäetakse esialgsest eelarvest välja, võib ettevõttel olla valmis tehnoloogia, kuid puududa raha ja aeg selle turule viimiseks. Samuti tasub ettevõttel võimaluse korral osaleda standardite kujundamises erialaliitude ja Euroopa tehniliste komiteede kaudu.
Tehnoloogia arenguetapp peab vastama valitud rahastusmeetmele
Euroopa programmid toetavad tehnoloogia eri arenguetappe. Mõni meede rahastab varajast teaduslikku või tehnoloogilist ideed, teine prototüübi katsetamist ning kolmas juba turule jõudmist ja rahvusvahelist kasvu.
Ettevõte peab realistlikult hindama tehnoloogia valmisoleku taset ehk TRLi ning valima sellele vastava programmi. Liiga varajase tehnoloogiaga turuleviimise meetmesse kandideerimine või liiga küpse lahendusega teadusprojekti esitamine vähendab edu tõenäosust.
Lisaks tehnoloogia valmidusele tuleb hinnata ka turuvalmidust. Tehniliselt töötav prototüüp ei tähenda veel, et ettevõttel on kinnitatud ärimudel, maksvad kliendid, vajalik tootmisvõime või plaan rahvusvaheliseks laienemiseks.
Rahastuse tingimusi tuleb vaadata enne investeerimisotsust
ELi toetus ei kata tavaliselt kõiki projekti kulusid ega lahenda automaatselt ettevõtte rahavoovajadust. Ettevõte peab enne taotluse esitamist teadma:
· millised kulud on abikõlblikud;
· kui suur on toetuse määr ja omafinantseering;
· millal tehakse väljamaksed;
· kas kulud tuleb esmalt ettevõttel endal tasuda;
· kui pikk on hindamis- ja lepinguprotsess;
· kuidas rahastatakse tegevust pärast projekti lõppu;
· kas toetusele kohalduvad riigiabi reeglid.
Suure projekti puhul võib taotluse esitamisest esimese väljamakseni kuluda märkimisväärselt aega. Seetõttu peab ettevõttel olema piisav käibekapital või kokkulepe investori, panga või muu rahastajaga. ELi toetust tuleks käsitleda osana terviklikust rahastamisplaanist, mis võib hõlmata ka laenu, garantiid ja omakapitali.
Intellektuaalomandi küsimused tuleb lahendada enne partnerluse alustamist
Rahvusvahelises projektis tuleb juba enne lepingu sõlmimist selgelt kokku leppida, millise teadmise ja tehnoloogia iga partner projekti toob ning kellele kuuluvad projekti käigus loodavad tulemused.
Ettevõte peab läbi mõtlema:
· milline intellektuaalomand oli tal olemas enne projekti;
· milliseid õigusi saavad partnerid selle kasutamiseks;
· kellele kuuluvad projekti käigus loodavad tulemused;
· kellel on õigus neid tulemusi turustada;
· kuidas kaitstakse konfidentsiaalset teavet;
· millistes riikides on vaja patentide või muude õiguste kaitset.
Ebaselged intellektuaalomandi kokkulepped võivad hiljem takistada investeeringu kaasamist või toote turuleviimist. Investor tahab näha, et ettevõttel on oma põhitehnoloogia kasutamiseks ja kommertsialiseerimiseks vajalikud õigused.
Konsortsiumi valik mõjutab projekti edukust ja ettevõtte tulevast positsiooni
Paljud ELi programmid eeldavad rahvusvahelist konsortsiumi. Partnerite valikul ei tuleks vaadata ainult seda, kes aitab täita taotluse formaalseid tingimusi. Oluline on hinnata, millist teadmist, taristut, turukogemust või kliendikontakti iga partner projekti toob.
Heas konsortsiumis on ettevõttel selge roll ning ligipääs partneritele, kes aitavad tehnoloogiat valideerida, katsetada ja turule viia. Samuti tuleb jälgida, et ettevõte ei annaks ära oma põhitehnoloogiat ega jääks projektis üksnes väikese teenuseosutaja rolli.
Ettevõte peaks võimaluse korral osalema konsortsiumi kujundamises juba enne taotlusvooru avanemist. Kui ta liitub projektiga viimasel hetkel, on tööjaotus, eelarve ja intellektuaalomandi põhimõtted sageli juba teiste partnerite poolt kokku lepitud.
Turuvajadust tuleb tõendada enne mahuka arenduse alustamist
Teadus- ja arendusprojekt ei tohiks põhineda ainult tehnoloogilisel võimalusel. Ettevõte peab suutma tõendada, et lahendus vastab tegelikule turuvajadusele.
Selleks tuleks kaasata varakult potentsiaalsed kliendid, kasutajad ja avaliku sektori hankijad. Pilootpartneri või esimese kliendi olemasolu aitab kontrollida, kas lahendus vastab tegelikele vajadustele, ning annab hiljem tugevama aluse nii toetuse kui ka erakapitali kaasamiseks.
Juba projekti alguses peab olema vähemalt esialgne kommertsialiseerimise plaan: kes hakkab tulemust kasutama, kuidas kujuneb hind, millised on müügikanalid, millal võiks tekkida esimene tulu ning millist täiendavat kapitali on vaja tootmise või teenuse laiendamiseks.
ELi poliitika ja hanked võivad luua uue turu
Euroopa Liidu poliitilised prioriteedid mõjutavad seda, millistesse tehnoloogiatesse avalik ja erasektor lähiaastatel investeerivad. Kaitse, tehisintellekt, küberturvalisus, puhas energia, biotehnoloogia, kriitilised toorained ja tarneahelate vastupidavus on valdkonnad, kus poliitikast võivad kasvada välja uued rahastusprogrammid, standardid ja hanked.
Ettevõte peaks jälgima kogu arenguahelat:
poliitiline prioriteet → õigusakt või programm → tööprogramm → taotlusvoor või hange → turuvõimalus.
Kui ettevõte alustab alles avatud vooru või hanke märkamisest, jääb ettevalmistusaeg sageli liiga lühikeseks. Varajane teadmine võimaldab kohandada arendustegevust, leida partnerid, kavandada sertifitseerimist ja valmistada ette rahastuse.
Riskijuhtimine peab ühendama viis vaadet
Enne suurema teadus- ja arendusinvesteeringu tegemist peaks ettevõte koostama vähemalt viis omavahel seotud analüüsi:
1. Tehnoloogiline analüüs: kas tehnoloogia töötab, milline on selle valmisoleku tase ja millised on peamised arendusriskid?
2. Turuanalüüs: kellel on lahendust vaja, kui suur on turg ja kas klient on valmis selle eest maksma?
3. Regulatiivne analüüs: millised kehtivad või tulevased nõuded mõjutavad arendust ja turulepääsu?
4. Rahastamisanalüüs: kui palju kapitali on vaja, millised toetused või finantsinstrumendid sobivad ning kuidas kaetakse omafinantseering ja rahavoog?
5. Intellektuaalomandi analüüs: kellele kuulub tehnoloogia, kuidas seda kaitstakse ja millised õigused antakse partneritele?
Need analüüsid tuleb ühendada üheks investeerimisotsuseks. Tehniliselt tugev projekt võib ebaõnnestuda, kui puudub turg, sertifikaat, piisav rahavoog või õigus tehnoloogiat kasutada. Samuti võib keskmise tehnoloogilise riskiga projekt muutuda väga atraktiivseks, kui uus regulatsioon või Euroopa hange loob sellele kiiresti suure turu.
Seetõttu tasub Brüsseli arenguid jälgida juba õigusaktide, strateegiate ja tööprogrammide ettevalmistamise ajal. EISi Brüsseli esindus saab aidata tuua varajase info Eesti ettevõteteni, avada poliitika ja turu vahelisi seoseid ning toetada kontaktide loomist Euroopa institutsioonide, võrgustike ja võimalike partneritega.
12) Kuidas edeneb ViDA ehk „VAT in the Digital Age“ rakendamine ning kust saab selle kohta jooksvat teavet?
ViDA ehk digiajastu käibemaksupakett võeti Euroopa Liidus lõplikult vastu 11. märtsil 2025 ning seda rakendatakse järk-järgult kuni 2035. aastani. Seega ei muutu kogu käibemaksuarvestus kohe reaalajaliseks. Reformi keskmes on eelkõige piiriüleste ettevõtetevaheliste tehingute struktureeritud e-arved ja senisest kiirem digitaalne aruandlus. Lisaks ajakohastatakse platvormimajanduse käibemaksureegleid ning laiendatakse ühe akna süsteemi ehk OSSi, et ettevõtted peaksid end teistes liikmesriikides harvem eraldi käibemaksukohustuslasena registreerima.
Esimesed muudatused jõustuvad 2027. aastal ning platvormimajanduse ja ühtse käibemaksuregistreerimise olulisemad reeglid rakenduvad 2028. aastal. Alates 1. juulist 2030 muutuvad ELi-siseste piiriüleste ettevõtetevaheliste tehingute puhul keskseks struktureeritud e-arved ja digitaalne tehingupõhine aruandlus. Liikmesriikide olemasolevate riigisiseste süsteemide täielikuks ühtlustamiseks on ette nähtud üleminekuaeg kuni 2035. aastani.
Ettevõtetel tasub muudatusteks aegsasti valmistuda ning hinnata, kas nende raamatupidamis- ja arveldussüsteemid võimaldavad struktureeritud e-arveid koostada, vastu võtta ja automaatselt töödelda. ViDA mõjutab seega lisaks maksuarvestusele ka ettevõtete IT-süsteeme, andmehaldust ja sisemisi tööprotsesse.
Kõige ajakohasem teave, rakendamise ajakava ja selgitavad materjalid avaldatakse Euroopa Komisjoni ViDA teemalehel. Täpsema ülevaate lähiaastate tegevustest annab komisjoni 2026. aasta rakendamise tööprogramm ning õigusaktide ametlikud tekstid on kättesaadavad EUR-Lexis.
Eestis tegelevad ViDA ülevõtmise ja praktilise rakendamisega Rahandusministeerium ning Maksu- ja Tolliamet. Eesti ettevõtetele tekkivate täpsemate kohustuste ja riigisiseste tehniliste lahenduste kohta tasub seetõttu jälgida Rahandusministeeriumi ja Maksu- ja Tolliameti teateid.

